b'\n_START_ARTICLE_\nMa\xc4\x8dji sejem\n_START_SECTION_\nO knjigi\n_START_PARAGRAPH_\nKnjiga Ma\xc4\x8dji sejem je kratka sodobna pravljica v slikani\xc5\xa1ki obliki, je nadaljevanje priljubljene zgodbe Ma\xc4\x8dek Muri. Avtor Kajetan Kovi\xc4\x8d in ilustratorka Ma\xc5\xa1a Kozjek nam predstavita \xc5\xa1e eno razgibano in zanimivo ma\xc4\x8djo zgodbo. Dogajanje se odvija na 30 slikovitih straneh formata A4, kjer se duhovito izmenjujejo zgodba v proznem besedilu, pesmi in ilustracije._NEWLINE_Knjiga je bila prvi\xc4\x8d izdana leta 1999 in je \xc5\xbee dobila svoj prvi ponatis.\n_START_SECTION_\nVsebina\n_START_PARAGRAPH_\nV Ma\xc4\x8djem mestu se pripravljajo na Ma\xc4\x8dji sejem. Ma\xc4\x8dek Muri se odpravi na Ma\xc4\x8dje letali\xc5\xa1\xc4\x8de, kjer z \xc5\xbdupanom sprejemata goste. Ma\xc4\x8dek sproti bele\xc5\xbei zanimivosti za svojo Ma\xc4\x8djo knjigo, v katero vsak ve\xc4\x8der zapisuje svoje spomine. Spremlja ju tudi fotoreporter Izidor-Mucograf, ki poskrbi za slikovno gradivo. Prispeli visoki gostje se nastanejo v penzionih in hotelih po vsem Ma\xc4\x8djem mestu, vsak po svojem okusu in svojemu \xc5\xbeepu primerno._NEWLINE_Ma\xc4\x8dji sejem otvori \xc5\xbeupan Ma\xc4\x8djega mesta. Ob zaklju\xc4\x8dku otvoritvene slovesnosti zdru\xc5\xbeeni orkestri zaigrajo Ma\xc4\x8djo himno. Na Ma\xc4\x8dji sejem vabi bogata ponudba, ki se ji je te\xc5\xbeko upreti: parmezan Mi\xc5\xa1ja radost, siri za huj\xc5\xa1anje, borovni\xc4\x8devo \xc4\x8drno mleko, mavri\xc4\x8dna smetana, ve\xc4\x8dna klobasa za vse vesele ma\xc4\x8dke; Navdu\xc5\xa1uje tudi Ma\xc4\x8dji lunapark, kamor se odpravita glavna literarna lika, Ma\xc4\x8dek Muri in njegova prelestna prijateljica Muca Maca._NEWLINE_Naslednji ve\xc4\x8der se ma\xc4\x8dki iz visoke dru\xc5\xbebe zberejo na slavnostnem sprejemu pri \xc5\xbeupanu. Med gosti sta tudi Muri in Maca. Muca Maca je ponovno vzbudila pozornost s svojim prihodom, saj je tudi v tej zgodbi najprivla\xc4\x8dnej\xc5\xa1a muca. Dvorijo ji ma\xc4\x8dki iz vsega sveta. Druge ma\xc4\x8dke se iz u\xc5\xbealjenosti umaknejo v bife, kjer pojedo vse najbolj\xc5\xa1e prigrizke. Ob koncu ve\xc4\x8dera (sprejema) ma\xc4\x8dek Paganin zaigra Ma\xc4\x8djo sonato.Ta pesem spodbudi snubce Muce Mace, ki se odlo\xc4\x8dijo, da ji to no\xc4\x8d zaigrajo podoknico. Med njimi se zgodi pretep. Ma\xc4\x8dje divjake lo\xc4\x8dijo \xc5\xa1ele policisti, ki jih priprejo. Ranjene ma\xc4\x8dke odpeljejo v Zdravstveni dom, kjer zanje poskrbita doktor Muc in lepa bolni\xc4\x8darka Mija._NEWLINE_Naslednji dan na Ma\xc4\x8djem sejmu ne zmanjka tematike za pogovor. Muca Maca se izogiba odgovornosti glede pretepa. V samov\xc5\xa1e\xc4\x8dnosti zvi\xc5\xa1ka odgovarja, da ni\xc4\x8d ne more zato, ker je na svetu \xe2\x80\xa6 Razstavi\xc5\xa1\xc4\x8de \xc4\x8dez tri dni zaprejo brez novih razburljivih dogodkov. Manj\xc5\xa1e nev\xc5\xa1e\xc4\x8dnosti povzro\xc4\x8di le pobeg znanega roparja \xc4\x8combeta, ki ga hitro zopet spravijo za re\xc5\xa1etke._NEWLINE_Muri in Macograf sestavita Ma\xc4\x8djo kroniko o dogodkih v \xc4\x8dasu sejma, ki je dopolnjena z atraktivnimi, \xc5\xbeivimi slikami zloglasnega ma\xc4\x8djega pretepa._NEWLINE_Po Ma\xc4\x8djem sejmu se \xc5\xbeivljenje v Ma\xc4\x8djem mestu vrne v ustaljene tire. Ma\xc4\x8dek Muri \xc5\xa1e naprej vsak dan obiskuje Muco Maco. Skupaj pijeta \xc4\x8daj ob peti uri in se dr\xc5\xbeita za ta\xc4\x8dke.\n_START_SECTION_\nLiterarna lika\n_START_PARAGRAPH_\nMa\xc4\x8dek Muri Ostaja tudi v tej zgodbi prisr\xc4\x8den \xc4\x8drn ma\xc4\x8dkon, ki v sebi zdru\xc5\xbeuje obilo \xc4\x8dlove\xc5\xa1kih lastnosti. Budno spremlja vse dogodke v mestu. \xc5\xa0e vedno je zaljubljen v najlep\xc5\xa1o ma\xc4\x8dko Muco Maco, kar mu zavida veliko ma\xc4\x8djih tekmecev. Na koncu zgodbe je razvidno, da srce Muce Mace pripada Muriju._NEWLINE_Murijevi dnevi imajo ustaljeni urnik: zjutraj hodi na lon\xc4\x8dek mleka k to\xc4\x8dajki Muci Lizi, med zajtrkom prebere \xc4\x8dasopis do zadnje pike, nato se poda po mestu in opazuje dogajanje. Zanimive pripetljaje zve\xc4\x8der zapi\xc5\xa1e v Ma\xc4\x8djo knjigo in jih tako ohrani kot nepozabljene spomine._NEWLINE_Muca Maca Predstavlja mlado damo, ki ji ni do dela, najraje u\xc5\xbeiva v brezdelju in svoji nedosegljivi lepoti. V njenem literarnem liku lahko najdemo tipizirane \xc4\x8dlove\xc5\xa1ke lastnosti, ki so predstavljene na duhovit in zabaven na\xc4\x8din. Muca se svojih snubcev ne otepa, je o\xc4\x8darljiva in prijazna, a njeno srce pripada glavnemu junaku Muriju.'